Kesätervehdys kaikille Konttureille ja sukuun tulleille!  
Pyydän anteeksi saamattomuuttani juttujen kirjoittajana, eläkeläisellä ei aika riitä mihinkään. Joulutervehdys puheenjohtajan palstalla on ollut hiukan liian aikainen tulevaa Joulua ajatellen, Juhannusta kohtihan tässä matkataan hyvää vauhtia. Täällä Varsinaisessa Suomessa, näin olen turkulaisilta oppinut viännöksen Varsinais-Suomesta, saadaan pian avomaan uuden sadon nuoria perunoita, niin kuin äiti Katri nimitti uusia perunoita.

Äitienpäivänä saavutettiin melkein helleraja ja naputellessani tätä tarinaa 15. toukokuuta yöpakkanen oli taas vieraanamme. llomantsin ajoilta muistan, että oli siinä ja siinä saatiinko Vapuksi rysät Riihijokeen haukia pyytämään isä-Villen ja Ansalan Sakun kanssa.  
Sukuseuran hallitus päätti helmikuun kokouksessaan ehdottaa vapaamuotoista tapaamista llomantsissa Parppein pirtillä (me kutsuimme kakaroina ollessamme Runolaulajan pirttiä Iskelmälaulajan pirtiksi) Iljan Pruasniekan aikoihin lauantaina 19. heinäkuuta puolen päivän tietämillä. Siispä kaikki ratsnikka-vieraat tervetuloa tarinoimaan Pirtille.  
Sukuseuran tapaamisessa viime kesänä oli esillä mahdollinen Raja-Karjalan yhteisretki, se jää tulevalta kesältä toteuttamatta. Joensuulainen armeijakaverini eversti evp Pekka Ripatti järjestää räätälöityjä matkoja asiakkaan toivomusten mukaisesti, joten mikäli intoa riittää jatketaan suunnittelua.

Kontturien sukuseuran pienoisviiri, virallisesti pöytästandaari on saatu valmiiksi 28.07.2007 seuran kokouksen hyväksymässä muodossa. Kiitos tekstiilisuunnittelija Eeva Heinävaaran Jorman tytär Kontturille ansiokkaasta suunnittelu- ja toteutustyöstä. Tarkemmat tiedot viiristä ja sen hankkimisesta ja käyttötarkoituksesta löydät seuramme nettisivuilta.  
Toivotan kaikille lukijoille rauhallista kesän aikaa sukuloinnin merkeissä, olkaamme kaikki ylpeitä juuristamme!

**Pekka**